INFORMASJON TIL DEG SOM SKAL TIL LUNGEBRAKYTERAPI

Brakyterapi er en form for innvendig strålebehandling der man gir lokal stråling mot svulstvev i luftrør og bronkier.

Ved bronkoskopi plasseres et kateter tett inntil svulsten. Plasseringen kontrolleres med røntgengjennomlysning. Kateteret kobles til et datastyrt stråleapparat som kontrollerer at en liten, radioaktiv metallpellet føres gjennom kateteret og fram til svulsten. Pelleten går tilbake i maskinen igjen når stråledosen er levert, og kateteret fjernes så fra luftveiene.

Gevinsten med denne prosedyren er å levere kortvarige og presise strålemengder til en svulst, mens en begrenser stråling mot friskt vev.

Du vil vanligvis få 3 behandlinger med en dags pause mellom hver, ofte mandag, onsdag og fredag.

FASTE

Behandlingen skal utføres fastende. Du må derfor ikke spise, tygge tyggegummi, røyke eller drikke annet enn vann eller saft de siste 4 timene før behandlingen. Vann og saft kan inntas inntil 2 timer før, eventuelle medisiner likeså. Du kan spise og drikke som normalt fra 2 timer etter behandlingen.

BLODFORTYNNENDE MEDISINER

Bruker du blodfortynnende medisiner? Ta kontakt med oss i god tid for å avtale dosering av disse før behandlingen.

PRAKTISK

Du vil være tilknyttet Lunge Dagpost i Lungepoliklinikken under behandlingsperioden. Vi holder til i Sentralblokkens underetasje. Kommer du langveis fra, vil du som regel bo på sykehotellet under oppholdet. Bor du i nærheten, kan du bo hjemme mellom behandlingene.

Telefon Lungepoliklinikken/lunge dagpost: 55974080/72

GJENNOMFØRING

Du møter i Lungepoliklinikken til avtalt tid, der melder du deg i ekspedisjonen, og går deretter til rom nr.14.

Behandlingen utføres på Stråleterapirom i Parkbygget, vi følger deg bort dit.

Hver behandlingsdag innledes med bronkoskopi.

Det legges inn veneflon i armen din, og vi gir deg medisin som virker avslappende og hostedempende. Deretter sprayes og pensles lokalbedøvelse i svelget.

Oksygen tilføres via et nesekateter, puls, blodtrykk, hjerterytme og oksygeninnhold i blodet overvåkes underveis. Når bronkoskopet føres ned i luftveiene sprayer vi også lokalbedøvelse gjennom dette for å dempe hosten. Prøv å slappe av best mulig under behandlingen, pust rolig.

Når strålekateteret er plassert på ønsket sted, trekkes bronkoskopet opp og kateteret festes til munnstykket. Du vil nå få beskjed om at det er veldig viktig at du ligger så stille som mulig, prøv å unngå hosting. Vi vil være i rommet og kan gi ekstra bedøvelse helt fram til det er klart for selve strålingen. Det tar vanligvis 10-15 minutter før alt er klart.

Du blir alene i rommet når selve strålingen starter, døren lukkes, det vil ta ca.5 minutter.

Rommet er både video- og lyd overvåket slik at vi hører og ser deg underveis, og passer godt på deg.

ETTER BEHANDLINGEN

Du vil få en seng å slappe av i, deretter kjøres du i seng tilbake til Lungepoliklinikken, hvor du ligger og hviler en stund. Du faster i 2 timer etter behandlingen.

Vi tilbyr mat og drikke etter 2 timer. Du kan deretter reise hjem, eller transporteres tilbake til hotellet om du bor der.

Husk at medisinene som vi gir deg påvirker kjøreevnen, og du kan derfor ikke kjøre bil selv behandlingsdagen.

BIVIRKNINGER OG KOMPLIKASJONER

Forbigående heshet og sårhet i halsen er vanlig. Noen får feber samme dag. Det kan være spor av blod i oppspytt ved hoste.

DERSOM BEHOV FOR KONTAKT PÅ KVELD/NATT

Du kan ringe Lunge 3 sengepost: 55973530/31. Bor du på hotellet kan du også ringe resepsjonen der på internnummer 976800.

Det er sykepleier på vakt ved hotellet hele døgnet.